Document ID: 32000D0435

Απόφαση του Συμβουλίου
της 29ης Ιουνίου 2000
για την τροποποίηση των αποφάσεων 97/375/ΕΚ, 97/510/ΕΚ, 98/20/ΕΚ, 98/23/ΕΚ και 98/161/ΕΚ
(2000/435/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία (77/388/ΕΟΚ) του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση(1), και ιδίως το άρθρο 27,
την πρόταση της Επιτροπής(2),
Εκτιμώντας τα ακόλουθα:
(1) Σύμφωνα με το άρθρο 27 παράγραφος 1 της έκτης οδηγίας, το Συμβούλιο, αποφασίζοντας ομοφώνως μετά από πρόταση της Επιτροπής, μπορεί να επιτρέψει σε κάθε κράτος μέλος να λαμβάνει ή να παρατείνει ειδικά μέτρα κατά παρέκκλιση από αυτή την οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
(2) Με τις, από 11ης Νοεμβρίου 1999, συστημένες επιστολές τους προς τη Γενική Γραμματεία της Επιτροπής, η Ιρλανδία, το Βασίλειο των Κάτω Χωρών και το Ηνωμένο Βασίλειο της Μεγάλης Βρετανίας και της Βορείου Ιρλανδίας ζήτησαν την παράταση, έως τις 31 Δεκεμβρίου 2003, πολλών αδειών που είχε χορηγήσει το Συμβούλιο έως τις 31 Δεκεμβρίου 1999.
(3) Η Ιρλανδία ζήτησε την παράταση της απόφασης 97/510/ΕΚ(3), που την εξουσιοδοτεί να εφαρμόσει μέτρο παρέκκλισης από το άρθρο 21 της έκτης οδηγίας, το οποίο επιτρέπει την καταπολέμηση της φοροαποφυγής και φοροδιαφυγής στον τομέα των ακινήτων.
(4) Το Βασίλειο των Κάτω Χωρών ζήτησε την παράταση δύο αποφάσεων, συγκεκριμένα της απόφασης 98/20/ΕΚ(4), που επιτρέπει την εφαρμογή, στον τομέα της ένδυσης, ενός συστήματος μετακύλησης στην επιχείρηση ένδυσης (κύριος εργολήπτης) της υποχρέωσης του υπεργολάβου να καταβάλλει τον ΦΠΑ στο Υπουργείο Οικονομικών, και της απόφασης 98/161/ΕΚ(5), που επιτρέπει την εφαρμογή ενός ειδικού καθεστώτος φορολογίας στον τομέα των μεταχειρισμένων υλικών και απορριμμάτων. Αυτά τα δύο μέτρα πρέπει να συμβάλλουν στην αποτελεσματική καταπολέμηση της απάτης στους εν λόγω τομείς.
(5) Το Ηνωμένο Βασίλειο ζήτησε την παράταση της απόφασης 98/23/ΕΚ(6), που επιτρέπει στην αρμόδια διοικητική αρχή να προβλέπει, υπό ορισμένες προϋποθέσεις, ότι, όταν υφίστανται οικογενειακοί, νομικοί ή οικονομικοί δεσμοί μεταξύ του προσώπου που αποκτά τα αγαθά και του προμηθευτή, ως φορολογητέα βάση των ενδοκοινοτικών αποκτήσεων αγαθών λαμβάνεται η κανονική αξία. Το ειδικό μέτρο είναι μια διάταξη κατά της φοροαποφυγής που αποτελεί παρέκκλιση από το άρθρο 28 ε παράγραφος 1 της έκτης οδηγίας.
(6) Τέλος, το Ηνωμένο Βασίλειο ζήτησε την παράταση της απόφασης 97/375/ΕΚ(7), με την οποία επιτρέπεται στο Ηνωμένο Βασίλειο να παρατείνει την εφαρμογή ενός προαιρετικού συστήματος για τις επιχειρήσεις ο ετήσιος κύκλος εργασιών των οποίων είναι μικρότερος από ένα καθορισμένο ανώτατο όριο, σύμφωνα με το οποίο ο φόρος εμφανίζεται λογιστικά με βάση τις εκτελεσθείσες και εισπραχθείσες πληρωμές (λογιστική σε ταμειακή βάση). Εξάλλου, το Ηνωμένο Βασίλειο ζήτησε να αυξήσει το ποσό του ανώτατου ορίου των 400000 λιρών στερλινών σε 600000 λίρες στερλίνες. Η αύξηση του καθορισμένού ανώτατου ορίου για το απλουστευμένο καθεστώς και, κατά συνέπεια, του μέτρου παρέκκλισης που αποτελεί αναπόσπαστο μέρος του, θα παράσχει σε περισσότερες επιχειρήσεις τη δυνατότητα να επιλέξουν αυτό το απλουστευμένο καθεστώς.
(7) Τα νομικά και πραγματικά στοιχεία που αιτιολόγησαν την εφαρμογή των εν λόγω ειδικών μέτρων, δεν έχουν μεταβληθεί και υφίστανται ακόμη.
(8) Συνεπώς, θα πρέπει να παραταθεί η προθεσμία των αδειών έως τις 31 Δεκεμβρίου 2003 και να αυξηθεί το ανώτατο όριο που καθορίζεται στο άρθρο 1 της απόφασης 97/375/ΕΚ από 400000 λίρες στερλίνες σε 600000 λίρες στερλίνες.
(9) Τα εν λόγω μέτρα παρέκκλισης δεν έχουν επίπτωση επί των ιδίων πόρων των Ευρωπαϊκών Κοινοτήτων που προέρχονται από τον φόρο προστιθέμενης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 1 της απόφασης 97/375/ΕΚ αντικαθίσταται από το ακόλουθο κείμενο:
"Άρθρο 1
Κατά παρέκκλιση των διατάξεων του άρθρου 17 παράγραφος 1 της οδηγίας 77/388/ΕΟΚ, επιτρέπεται στο Ηνωμένο Βασίλειο να προβλέψει, μέχρι τις 31 Δεκεμβρίου 2003, στο πλαίσιο ενός προαιρετικού συστήματος ότι, οι επιχειρήσεις ο ετήσιος κύκλος εργασιών των οποίων δεν υπερβαίνει τις 600000 λίρες στερλίνες υποχρεούνται να μεταθέτουν το δικαίωμα προς έκπτωση του φόρου μέχρι τη στιγμή που ο φόρος αυτός καταβάλλεται στον προμηθευτή."
Άρθρο 2
Στο άρθρο 1 των αποφάσεων 97/510/ΕΚ, 98/20/ΕΚ, 98/23/ΕΚ και 98/161/ΕΚ, η ημερομηνία της 31ης Δεκεμβρίου 1999 αντικαθίσταται από την ημερομηνία της 31ης Δεκεμβρίου 2003.
Άρθρο 3
Η παρούσα απόφαση απευθύνεται στην Ιρλανδία, στο Βασίλειο των Κάτω Χωρών και στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Λουξεμβούργο, 29 Ιουνίου 2000.

Labels: 2
15
18